b"\n_START_ARTICLE_\nJuli\xc3\xa0 l'Hospitalari\n_START_SECTION_\nHagiografia\n_START_PARAGRAPH_\nHi ha diverses llegendes amb variants que narren la hist\xc3\xb2ria del sant. Sembla que l'origen de la llegenda es pot situar a Fran\xc3\xa7a o Flandes a l'Edat mitjana. Probablement, va intervenir la confusi\xc3\xb3 amb elements de la hist\xc3\xb2ria de sant Juli\xc3\xa0 de Le Mans i dels sants Juli\xc3\xa0 i Basilissa (com la de la parella que funda un hospital per acollir necessitats) i altres tradicions de la regi\xc3\xb3. A mesura que s'estengu\xc3\xa9 per la resta d'Europa, van afegir-s'hi noves hist\xc3\xb2ries i variants fins a crear-ne llegendes diferents. Jacopo da Varazze va recollir-ne la hist\xc3\xb2ria a la Llegenda \xc3\xa0uria al segle XIII i de la mateixa \xc3\xa8poca en daten representacions figurades, com les d'un vitrall de la catedral de Chartres._NEWLINE_La ubicaci\xc3\xb3 dels fets varia segons la versi\xc3\xb3 de la llegenda; en les m\xc3\xa9s antigues, el naixement de Juli\xc3\xa0 t\xc3\xa9 lloc a Le Mans (Fran\xc3\xa7a), on potser es confon amb el bisbe Juli\xc3\xa0 de Le Mans, o a Ath (B\xc3\xa8lgica), cap al comen\xc3\xa7ament del segle I. Igualment, la ubicaci\xc3\xb3 de la seva activitat hospital\xc3\xa0ria tamb\xc3\xa9 varia: des de la conca del Gardon, a la Proven\xc3\xa7a a la del Potenza, a la rodalia de Macerata en la versi\xc3\xb3 italiana._NEWLINE_Segons la tradici\xc3\xb3, la nit que va n\xc3\xa9ixer Juli\xc3\xa0, el seu pare, noble, va \xc3\xa9sser advertit per unes bruixes que el seu fill acabaria matant els seus pares. Per aix\xc3\xb2, el pare volgu\xc3\xa9 enviar-lo lluny, per\xc3\xb2 la mare no deix\xc3\xa0 que ho fes. En cr\xc3\xa9ixer, el nen esdevingu\xc3\xa9 un jove ben plantat i la seva mare, pensant en el crim que hauria de cometre, plorava sovint. El noi li demanava per qu\xc3\xa8 plorava i finalment la mare li en digu\xc3\xa9 el motiu; quan Juli\xc3\xa0 ho va saber la predicci\xc3\xb3 de les bruixes, va marxar de casa seva, per no tenir mai l'oportunitat de cometre un pecat tan greu. Les diferents versions diuen que aix\xc3\xb2 passava quan Juli\xc3\xa0 tenia deu anys, altres que li va dir no la seva mare sin\xc3\xb3 un c\xc3\xa9rvol que va li va parlar quan anava a ca\xc3\xa7ar-lo, ja que era un gran amant de la ca\xc3\xa7a. Despr\xc3\xa9s de caminar durant cinquanta dies, Juli\xc3\xa0 va arribar a Gal\xc3\xadcia, on va casar-se amb una bonad dona, segons algunes versions una v\xc3\xaddua rica._NEWLINE_Vint anys despr\xc3\xa9s, els seus pares van anar com a pelegrins a Santiago de Compostela. En sortir de la catedral, una dona els va oferir acolliment a casa seva, ja que els va veure grans i cansats. Els va portar a casa seva i els digu\xc3\xa9 que el seu marit Juli\xc3\xa0 estava ca\xc3\xa7ant: els pares entengueren que havien trobat el seu fill i manifestaren una gran joia. La dona, contenta, els va atendre, i els va fer descansar al seu mateix llit conjugal. Mentrestant, per\xc3\xb2, el dimoni va temptar Juli\xc3\xa0 i li digu\xc3\xa9 que mentre estava ca\xc3\xa7ant, la seva dona l'enganyava amb un altre home. Juli\xc3\xa0, enfollit, va anar a casa seva i en veure que al llit hi havia dormint un home i una dona, tragu\xc3\xa9 l'espasa i els mat\xc3\xa0, sense ocupar-se de comprovar qui eren. En sortir, va trobar la seva muller que li digu\xc3\xa9 que havien vingut els seus pares i descansaven al seu llit. Llavors Juli\xc3\xa0 s'adon\xc3\xa0 del que havia fet, que el dest\xc3\xad s'havia acomplert i que havia estat condemnat._NEWLINE_Amb el suport de la seva esposa, va buscar la redempci\xc3\xb3 en la caritat, dedicant la seva fortuna i la resta de la seva vida a fer el b\xc3\xa9 amb els necessitats. Van edificar set hospitals i vint-i-cinc cases d'acollida per a pobres. A m\xc3\xa9s, Juli\xc3\xa0 feia de barquer al riu, passant els que ho necessitaven d'una banda a l'altra del riu, sense cobrar-ne res. Amb el temps, poc abans de morir, va rebre la visita d'un \xc3\xa0ngel que li digu\xc3\xa9 que havia estat perdonat._NEWLINE_Un desenvolupament posterior afegeix a la llegenda una nova aparici\xc3\xb3 del maligne en forma de pelegr\xc3\xad. Acollit a l'hospital de Juli\xc3\xa0, Durant la nit fa fer-hi una destrossa; quan Juli\xc3\xa0, al mat\xc3\xad va veure la casa potes enlaire, va jurar que mai m\xc3\xa9s no acolliria ning\xc3\xba. Llavors vingu\xc3\xa9 Crist, en figura de pelegr\xc3\xad que cercava un lloc on passar la nit i li ho deman\xc3\xa0. Juli\xc3\xa0 digu\xc3\xa9: \xe2\x80\x9cNo podr\xc3\xa0s entrar-hi, marxa; anit van deixar-me la casa tan malmesa que mai no podr\xc3\xa0s entrar-hi\xe2\x80\x9d. Crist li digu\xc3\xa9 llavors: \xe2\x80\x9cAgafa'm el gaiato, si us plau\xe2\x80\x9d I quan Juli\xc3\xa0 l'agaf\xc3\xa0, no en podia deixar-lo. Juli\xc3\xa0 se n'adon\xc3\xa0 i digu\xc3\xa9: \xe2\x80\x9cL'enemic m'ha enganyat i ha volgut que no sigui el teu servent; deixa que t'abraci: ell ja no m'importa i pel teu amor donar\xc3\xa9 acolliment a tothom que li calgui\xe2\x80\x9d. S'agenoll\xc3\xa0 i Crist el perdon\xc3\xa0, perdonant-li tamb\xc3\xa9 els pecats anteriors i la mort dels seus pares.\n_START_SECTION_\nEl sant com a motiu literari\n_START_PARAGRAPH_\nUn dels contes de Giovanni Boccaccio al Decamerone es diu \xe2\x80\x9cEl miracle de Sant Juli\xc3\xa0\xe2\x80\x9d i tracta d'un devot del sant la fe del qual \xc3\xa9s posada a prova durant un viatge. _NEWLINE_Gustave Flaubert escrigu\xc3\xa9 la novel\xc2\xb7leta La l\xc3\xa9gende de Saint-Julien l'Hospitalaire com un dels Trois nouvelles. Walter Wangerin n'escrigu\xc3\xa9 una novel\xc2\xb7la hist\xc3\xb2rica titulada Saint Julian."